text: Hver millimeter regn koster 10.000 kr.
  17 maj 2010 kl. 10.50
  Den silende regn lørdag blev en dyr fornøjelse for Open Air i Kolding. Der faldt ca. 25 millimeter regn - og hver millimeter kostede ca. 10.000 kr. i underskud.
  Regnskabet er endnu ikke gjort helt op, men det tyder på et dundrende underskud på en kvart million, skriver jv.dk. 
  - Vi havde sandsynligvis 2.500 publikummer inde til koncerten, og det er alt, alt for lidt. Der kom 25 millimeter regn, så vi kan med lidt galgenhumor sige, at hver millimeter kostede os 10.000 kroner, lyder det fra Gunnar Halldorsson fra Kolding HK, som stod bag koncerten.
  Til koncertens hovednavn, Magtens Korridorer, var der under 200 tilhørre foran scenen.
  